বাবা-মায়ের বয়স বাড়লেই মুখ ফেরান অনেক সন্তান। যাঁরা আর্থিকভাবে সাবলম্বী, তাঁরা সন্তান মুখ ফেরালেও নিজেদের দিনযাপনের ব্যবস্থা করে নিতে সক্ষম হন। কিন্তু ভারতের মতো দেশে এমন প্রবীণ নাগরিকদের সংখ্যা হয়তো হাতেগোনাই হয়। ফলে, যে বাবা-মায়েদের তাঁদের সন্তানরা পরিত্যাগ করেন, তাঁদের অধিকাংশেরই দিন কাটে চরম দুর্দশায় এবং অন্যের উপরে নির্ভরশীল হয়ে। 
প্রবীণদের এই দুরবস্থা কাটাতেই এবারে কড়া আইন আনার ভাবনাচিন্তা করছে নরেন্দ্র মোদী সরকার। বৃদ্ধ বাবা-মার দায়িত্ব যে সন্তানরা নেবেন না, বা বাবা মায়েদের উপরে যাঁরা নির্যাতন করবেন, তাঁদের কারাবাসের সময়সীমা বাড়িয়ে ছ’মাস করার কথা ভাবছে কেন্দ্র। বর্তমানে এই শাস্তি তিন মাস। একটি সর্বভারতীয় ইংরেজি দৈনিকের খবরে এমনই দাবি করা হয়েছে।

এই বিষয়ে অন্যান্য খবর

শহরের প্রবীণদের হোয়াটসঅ্যাপ-কীর্তিতে চোখ কপালে ওঠার জোগাড়


কেন্দ্রীয় সরকারের সোশ্যাল জাস্টিস অ্যান্ড এমপাওয়ারমেন্ট মন্ত্রক বর্তমানে এই সংক্রান্ত আইনে পরিবর্তন করার বিষয়টি খতিয়ে দেখছে। বাবা-মা এবং প্রবীণ নাগরিকদের রক্ষণাবেক্ষণ এবং কল্যাণমূলক আইন ২০০৭-এ অনুযায়ী সন্তান হিসেবে কাদের গণ্য করা হবে, সেই পরিধিও বাড়ানোর কথা ভাবা হয়েছে। বর্তমান আইন অনুযায়ী, শুধুমাত্র ঔরসজাত সন্তানরাই এই আইনের আওতায় পড়েন। ভবিষ্যতে দত্তক নেওয়া এবং সৎ পুত্র বা কন্যা, জামাই, পুত্রবধূ, নাতিদেরও এই আইনের আওতায় নিয়ে আসার কথা ভাবা হচ্ছে। এদের মধ্যে কেউ নাবালক হলে সংশ্লিষ্ট অভিযুক্তের আইনি অভিভাবককেও আইন অনুযায়ী শাস্তির আওতায় আনা হবে। 

এই বিষয়ে অন্যান্য খবর

সরকারি অফিসারদের মোবাইলে বাজবে ‘বেটি বচাও বেটি পড়াও’


ইতিমধ্যেই পরিবর্তিত আইনের খসড়া তৈরি হয়েছে। সেই খসড়া প্রয়োজনীয় অনুমোদন পেলেই পুরনো আইনের জায়গায় নতুন আইন বলবৎ করা হবে।
শুধু তাই নয়, বাবা-মায়ের রক্ষণাবেক্ষণের জন্য মাসিক সর্বোচ্চ দশ হাজার টাকা দেওয়ার যে ঊর্ধ্বসীমা রয়েছে, তাও তুলে দেওয়ার প্রস্তাব দেওয়া হয়েছে। পরিস্থিতি অনুযায়ী রক্ষণাবেক্ষণের অঙ্ক ঠিক করার কথা বলা হয়েছে খসড়া প্রস্তাবে। সন্তানরা তাঁদের দায়িত্ব নিতে অস্বীকার করলে বাবা-মায়েরা মেইনটেন্যান্স ট্রাইবুনালে আবেদন করতে পারবেন।